钦定古今图书集成/理学汇编/学行典/第062卷 > 真西山集 > 《问志气》
## 钦定古今图书集成/理学汇编/学行典/第062卷 > 真西山集 > 《问志气》

志谓心志，气为血气。学者若能立志以自强，则气亦
从之，不至于怠惰。如将帅之统卒有纪律，有号令，则
士卒虽欲惰而不可得。苟心志不立，则未免为血气
所使。《孟子》曰：“志者气之帅也。”盖志强则气亦强，志惰
则气亦惰。如将勇则士亦勇，将惰则士亦惰也。学者
欲去昏惰之病，必以立志为先。